b'\n_START_ARTICLE_\nEnrique Iglesias\n_START_SECTION_\nMladost in za\xc4\x8deteki pevske kariere\n_START_PARAGRAPH_\nIglesias se je rodil v Madridu, kot tretji in zadnji otrok \xc5\xa1panskega pevca Julia Iglesiasa in manekenke Isabele Preysler, filipinskega porekla. Njegova star\xc5\xa1a sta se lo\xc4\x8dila leta 1978, ko je bil Enrique star komaj tri leta. Ima brata Julio Jos\xc3\xa9 Iglesias in sestro Ch\xc3\xa1beli Iglesias. Naslednje leto se je njihov o\xc4\x8de preselil v Miami (Florida), z namenom nadaljevanja lastne glasbene kariere._NEWLINE_Leta 1985 so starega o\xc4\x8deta Iglesiasa, Julia Iglesiasa Pugo, ugrabili pripadniki teroristi\xc4\x8dne organizacije ETA. Zaskrbljen za varnost svojih otrok, Enriqueja in brata, sta se star\xc5\xa1a sporazumno odlo\xc4\x8dila, da gresta Enrique in Julio Jose \xc5\xbeiveti k o\xc4\x8detu v Miami (Florida). O\xc4\x8deta je pevska kariera pogosto zadr\xc5\xbeevala na poti, tako da je mladega Enriqueja vzgajala dru\xc5\xbeinska varu\xc5\xa1ka. Leta 1993 je maturiral na Gulliver Preparatory School, ter od\xc5\xa1el na \xc5\xa1tudij poslovanja na Univerzi v Miamiju._NEWLINE_Svoj prvi album je skrbno pripravljal od svojega 16 leta, zanj naj ne bi vedel nih\xc4\x8de razen varu\xc5\xa1ke Elvire na katero je bil zelo navezan. Enrique ni \xc5\xbeelel, da bi o\xc4\x8de vedel o njegovih na\xc4\x8drtih v zvezi z na\xc4\x8drtovano lastno pevsko kariero, kot tudi ni \xc5\xbeelel da bi njegov slavni priimek vplival na napredovanje v glasbeni karieri. Navdahnjen zaradi ljubezni iz najstni\xc5\xa1kih let, Christie Debler, si je mladi Enrique sposodil denar od dru\xc5\xbeinske varu\xc5\xa1ke, ter posnel demo kaseto na kateri sta bili dve \xc5\xa1panski in dve angle\xc5\xa1ki pesmi._NEWLINE_Enrique se je zalo\xc5\xbeni\xc5\xa1kim hi\xc5\xa1am predstavljal kot Enrique Martinez, neznani pevec iz Gvatemale. Uspelo mu je podpisati triletno pogodbo z majhno zalo\xc5\xbebo imenovano Fonovisa. Takrat je zapustil \xc5\xa1tudij, ter za pol leta od\xc5\xa1el v Toronto (Kanada) na snemanje svojega glasbenega prvenca.\n_START_SECTION_\nPrvi uspeh\n_START_PARAGRAPH_\n\xc5\xbde v prvih treh mesecih je prodal prvi milijon albumov in dobil prvo zlato plo\xc5\xa1\xc4\x8do na Portugalskem, \xc5\xbee po treh tednih prodaje. Izdaja tega albuma ga je popeljala med zvezde v \xc5\xa1pansko govore\xc4\x8dem glasbenem svetu. Do sedaj je prodal \xc5\xbee ve\xc4\x8d kot trideset milijonov albumov, kar je zelo veliko, vendar \xc5\xa1e vedno malo v primerjavi z o\xc4\x8detovimi dvesto petdesetimi milijoni.\n_START_SECTION_\nO\xc4\x8de in sin\n_START_PARAGRAPH_\nKot sin svetovno znanega pevca Julia Iglesiasa, si je Enrique pridobil medijsko slavo podobno kot njegov znani o\xc4\x8de. Nekateri mediji so za\xc4\x8deli poro\xc4\x8dati o tekmovalnosti med o\xc4\x8detom in sinom. Enrique je za najbolj prodajan \xc5\xa1panski \xc4\x8dasopis izjavil:\xc2\xa0\xc2\xbbKo bom imel otroke, bom posel za nekaj \xc4\x8dasa potisnil v drugi plan, \xc4\x8desar moj o\xc4\x8de ni nikoli storil.\xc2\xab\xc2\xa0Otroci slavnih najpogosteje ostanejo v njihovi senci, a Enrique je \xc5\xbee z debitantskim albumom leta 1995 postal zvezdnik v \xc5\xa1pansko govore\xc4\x8dih de\xc5\xbeelah.\n_START_SECTION_\nNa njegovo glasbo vpliva tudi rock\n_START_PARAGRAPH_\n\xc4\x8ceprav ga njegove pesmi in balade, kot sta `Experiencia Religiosa` in `No Llores Por Mi` uvr\xc5\xa1\xc4\x8dajo v isti slog, kot ga ima njegov o\xc4\x8de, so nanj vplivali tudi rock glasbeniki, kot so Journey, Foreigner, Lionel Richie in Roxy Music, medtem ko je odra\xc5\xa1\xc4\x8dal v Miamiju na Floridi.\n_START_SECTION_\nNjegovi nadaljnji uspehi\n_START_PARAGRAPH_\nZa svoj naslednji album Vivir je dobil nagrado Grammy in leta 1997 je prodal ve\xc4\x8d kot devet milijonov albumov. V tem \xc4\x8dasu so bili njegovi singli sedemkrat na vrhu Billboardove lestvice Latin top 50. \xc5\xa0e bolj uspe\xc5\xa1en je bil v letu 1999, ko je s pesmijo `Bailamos` pri\xc5\xa1el na Billboardovo lestvico Hot 100, in v septembru na britansko lestvico UK Top 5. Pesem `Be with you` je dosegla vrh na ameri\xc5\xa1ki lestvici singlov naslednjega junija. Posnel jo je v \xc5\xa1tirih jezikih; v italijan\xc5\xa1\xc4\x8dini, portugal\xc5\xa1\xc4\x8dini, ter seveda v \xc5\xa1pan\xc5\xa1\xc4\x8dini in kasneje v angle\xc5\xa1\xc4\x8dini. Na\xc4\x8drtoval je snemanje v angle\xc5\xa1\xc4\x8dini, ki je njegov drugi jezik, ampak se je odlo\xc4\x8dil, da bo svojo glasbeno kariero za\xc4\x8del v \xc5\xa1pan\xc5\xa1\xc4\x8dini, in je svoj prvi album v angle\xc5\xa1\xc4\x8dini izdal \xc5\xa1ele novembra 1999. Napisal pa je \xc5\xbee nekaj pesmi v angle\xc5\xa1\xc4\x8dini. Za \xc5\xa1estnajst pesmi s prvih treh albumov je sam napisal besedila in glasbo.\n_START_SECTION_\nPrva svetovna turneja\n_START_PARAGRAPH_\nLeta 1997 je imel svojo prvo svetovno turnejo, ki jo je poimenoval VIVIR. Obiskal je trinajst dr\xc5\xbeav, v katerih je priredil 78 koncertov, katere je obiskalo ve\xc4\x8d kot 720.000 obiskovalcev. Med prvo svetovno turnejo je Enrique nastopal na razli\xc4\x8dnih stadionih, ki so lahko sprejeli ve\xc4\x8d kot 50.000 ljudi. V Zdru\xc5\xbeenih dr\xc5\xbeavah Amerike je imel devetnajst koncertov. Za latinsko-ameri\xc5\xa1ki del turneje sta dve tovorni letali preva\xc5\xbeali njegovo scensko opremo ter opremo za svetlobne efekte in ozvo\xc4\x8denje. Ko je s svojo turnejo VIVIR od\xc5\xa1el v Evropo, je bilo potrebno za vso opremo najeti Jumbo tovorno letalo. Ta turneja, ki je bila pri kritikih dobro sprejeta, je bila ena najve\xc4\x8djih, ki so jih izvedli latinsko-ameri\xc5\xa1ki izvajalci, in je iz Enriqueja naredila ne samo dobro prodajanega latinsko-ameri\xc5\xa1kega izvajalca, ampak tudi najbolj uspe\xc5\xa1nega.\n_START_SECTION_\nNagrade in trofeje\n_START_PARAGRAPH_\nEnriquejev seznam nagrad in trofej je veli\xc4\x8dasten in vklju\xc4\x8duje 116 platinastih plo\xc5\xa1\xc4\x8d, 227 zlatih, 26 mednarodnih nagrad; ki vklju\xc4\x8dujejo tudi Grammyja iz leta 1996 za najbolj prodajanega latinsko-ameri\xc5\xa1kega izvajalca, nagrado Billboard magazina za album leta 1997, svetovno glasbeno nagrado za najbolje prodajanega latinsko-ameri\xc5\xa1kega pevca na svetu, sedem nagrad Premio Lo Nuestro, dve nagradi ACE izvajalec leta, dve ASCAP nagradi za najbolj\xc5\xa1ega skladatelja v letu 1996 in 1997, in nominacijo za najbolj\xc5\xa1ega latinsko-ameri\xc5\xa1kega izvajalca za Grammy in nagrado ameri\xc5\xa1ke glasbene akademije v letu 1997.\n_START_SECTION_\nUspehi v Aziji\n_START_PARAGRAPH_\nEnriquejeva glasba v \xc5\xa1panskem jeziku je osvojila tudi Azijo, kjer je dobi nakaj zlatih in platinastih plo\xc5\xa1\xc4\x8d v dr\xc5\xbeavah kot so Tajvan, Tajska in Singapur. Naredil je intenzivno in uspe\xc5\xa1eno promocijo plo\xc5\xa1\xc4\x8d. Njegov obraz se je pojavil na ve\xc4\x8d kot 250-ih naslovnicah revij in je posnel ve\xc4\x8d kot 190 televizijskih oddaj v 23-ih dr\xc5\xbeavah. Enriquejev prvi nastop, ki ga je poimenoval ENRIQUE, mu je prinesel milijone. Njegov album Enrique se je prodajal tako dobro kot ostali in je zasedal visoka mesta na svetovnih lestvicah.'